Resolució 187/2017, de 7 de juny
Administració: Ajuntament de Falset
Diverses dades sobre l'activitat municipal.
La legislació de transparència s'aplica supletòriament a la legislació de règim local per a les sol·licituds dels i de les electes locals a la informació municipal; en virtut d'aquesta supletorietat, els electes i les electes locals poden reclamar davant la GAIP en relació amb les sol·licituds d'informació al respectiu ajuntament.
La persona sol·licitant d'informació té dret a escollir el format amb què vol que li sigui lliurada.
El dret d'accés a la informació empara les sol·licituds d'informació que sigui efectivament a mans de l'Administració, no la justificació o valoració de decisions o de situacions, ni futuribles, que no estiguin documentats.
Es declara el dret a obtenir informació sobre la persona responsable d'un equipament municipal, sobre procediments de selecció de personal, sobre l'atorgament de subvencions i sobre projectes de millora o reforma de serveis municipals.
Número d'expedient de la Reclamació: 164/2017.
El 22 de novembre de 2016 el GMS hauria presentat una nova instància a l'Ajuntament de Falset (número E/001485-2016), que manifesta que el 18 de novembre de 2017 hauria rebut una resposta de l'alcalde accidental a les quatre sol·licituds anteriors, que al seu parer no donaria resposta a la informació demanada i en conseqüència sol·licita que se li doni la informació requerida.
Aquest escrit no informa sobre els recursos i reclamacions de què pot ser objecte.
Tampoc no hi ha constància de la data de recepció per la persona reclamant, que el 24 de gener de 2017 presentaria una nova instància (E/00107-2017) reiterant la petició de resposta municipal a les seves sol·licituds d'informació.
En conseqüència, demana que l'Ajuntament li ampliï la informació lliurada, per tal de satisfer en el sentit argumentat les seves sol·licituds d'informació.
També demana l'obertura d'un expedient sancionador a la persona responsable d'atendre l'exercici del dret d'accés a la informació pública a l'Ajuntament de Falset.
Aquesta és una Reclamació presentada per una electe local, en relació amb diverses sol·licituds d'informació municipal formulades a l'empara de la legislació de règim local.
Aquest fet aconsella justificar la competència d'aquesta Comissió de Garantia per tramitar-la i resoldre-la.
Tot i que la legislació de règim local remet directament a la jurisdicció contenciosa administrativa l'eventual impugnació de tota mena de resolucions dels òrgans i autoritats locals, sense fer cap referència a la via de reclamació davant la GAIP, aquesta Comissió de Garantia ve entenent que això obeeix al fet que la legislació vigent de règim local és anterior a la de transparència que institueix la reclamació davant d'un òrgan independent i especialitzat (la GAIP, en el cas de Catalunya); que aquesta via de reclamació és voluntària i en cap cas perjudica l'accés a la jurisdicció contenciosa administrativa i, si escau, constitucional; que suposa un increment de les garanties jurídiques del dret a la informació que, si són a l'abast de la ciutadania en general, amb més raó han de poder ser accessibles als electes locals, que exerceixen un dret reforçat a la informació emparat en el de participació i representació política de l'article 23 de la Constitució; i que l'aplicació supletòria de la legislació de transparència, inclosa la reclamació davant de la GAIP, respecte del dret a la informació regulat per la legislació de règim local, té empara tant a la legislació bàsica (disposició addicional 1a.2 de la Llei 19/2013, de 9 de desembre, de transparència, accés a la informació pública i bon govern, LTAIPBG), com a la disposició addicional 1a.2 de la Llei 19/2014, de 29 de desembre, de transparència, accés a la informació pública i bon govern (LTAIPBG).
Els termes en que han estat formulades les sol·licituds i la Reclamació obliguen a precisar, en primer lloc, quina és la informació demanada que pugui ser susceptible d'empara en base a la legislació de transparència.
Cal tenir en compte que segons l'article 2.b LTAIPBG és informació pública "la informació elaborada per l'Administració i la que aquesta té en el seu poder com a conseqüència de la seva activitat o de l'exercici de les seves funcions"; per tant, no tenen la consideració d'informació pública les intencions o els capteniments de l'Administració, les motivacions de les decisions públiques o els plans o projectes de futur que pugui tenir el govern municipal, si no tenen plasmació en un document o una base de dades que estigui a mans de l'Administració; això no treu que les electes i els electes locals, en exercici de les seves funcions de control, puguin requerir al respectiu govern municipal explicacions sobre aquestes qüestions, però no a l'empara de la legislació de transparència i accés a la informació pública (en aquest sentit, el fonament jurídic 2 de la Resolució de la GAIP 66/2017).
Aquesta precisió és pertinent perquè, com es veurà tot seguit, part de les pretensions de la persona reclamant manifestades en les seves sol·licituds i en aquesta Reclamació no demanen pròpiament informació pública.
A tenor de l'escrit de Reclamació, les demandes de la persona reclamant que no haurien estat ateses per l'Ajuntament són les següents:
La persona reclamant té dret a obtenir tot allò demanat que constitueixi informació municipal.
L'article 18 LTAIPBG reconeix aquest dret a qualsevol persona i l'article 164 TRLMRLC el reconeix als membres de les corporacions locals.
Aquesta darrera norma, que és la que s'ha d'aplicar preferentment per resoldre aquesta Reclamació, declara el dret dels membres de les corporacions locals a obtenir "tots els antecedents, les dades o les informacions que són en poder dels serveis de la corporació i són necessaris per al desenvolupament de llur funció" (article 164.1 TRLMRLC); segons l'apartat 3 d'aquest mateix precepte, els únics límits que poden justificar la denegació d'aquest dret són els relatius a la protecció de l'honor, la intimitat personal o la pròpia imatge i a les matèries afectades per la legislació sobre secrets oficials o de secret sumarial.
Està clar que cap de les informacions demanades afecten els límits indicats i per tant no hi ha motius que puguin justificar el fet de no lliurar-la.
A més, es tracta d'informació rellevant per a l'exercici de les funcions de control del govern municipal, ja que afecta directament el seguiment i control de serveis públics tan transcendents com el subministrament d'aigua o l'esport, la gestió de les subvencions a les entitats de la població i la selecció de personal.
L'informe municipal aportat a aquest procediment manifesta que la resolució de 18 de novembre de 2016 hauria posat a disposició de la persona reclamant la documentació relativa a les sol·licituds citades anteriorment, i que en cap moment no s'ha presentat a les dependències municipals a consultar-la.
Davant d'aquestes manifestacions la persona reclamant ha indicat a aquest procediment que no vol fer una consulta presencial, sinó que vol obtenir la informació per escrit.
Aquest debat situa el conflicte plantejat no només en el dret a obtenir la informació sol·licitada, sinó també en el format en què s'ha d'efectuar l'accés sol·licitat.
L'article 164 TRLMRLC garanteix el dret dels electes locals a accedir a la informació de la respectiva corporació que considerin necessària per a les seves funcions, i a obtenir-ne còpia (apartat 5).
Així mateix, l'article 36.1 LTAIPBG, que és d'aplicació supletòria, afirma el principi general segons el qual la informació demanada s'ha de lliurar en el format sol·licitat, que en aquest cas seria l'escrit.
Per tant, la persona reclamant té dret a accedir a la informació demanada en format escrit.
Això no vol dir, com ja s'ha especificat més amunt, que sobre la base del seu dret a la informació pública tingui dret a què l'Ajuntament li redacti un informe o resum ad hoc per a cada una de les seves sol·licituds d'informació; té dret a obtenir còpia de la informació demanada que l'Ajuntament ja tingui documentada i eventualment a què li faciliti també informació no documentada que sigui fàcil d'elaborar i d'interpretar, però no a estimacions sobre futuribles o a valoracions o justificacions més o menys qualificades que no estiguin ja plasmades a la documentació que és a mans de l'Ajuntament.